**בין איוב קרא לסולטן אלאטרש**

*מכתב פתוח אל אחינו ואחיותינו בני ובנות העדה הדרוזית*

מאת: הליגה הסוציאליסטית האינטרנציונליסטית

אחינו ואחיותינו הדרוזים. אין כל ספק כי חוק הלאום הוא חוק גזעני. זהו חוק שקרע את המסיכה הדמוקרטית והראה את פניה האמיתיים של מדינת ישראל כמדינת אפרטהייד כלפי הערבים מכל העדות ומכל הדתות.

ממשלתו של בנימין נתניהו היא הממשלה הימנית הלאומנית והגזענית ביותר בתולדות המדינה הציונית. חוק זה לא נפל מהשמים, שכן קדמו לו עשרות חוקים מפלים כלפי האזרחים הפלסטינים ותושבי השטחים שנכבשו ב-1967. כאן מדובר בקיבוע בלשון-חוק של היחסים הגזעניים השוררים במדינה בכל התחומים - מזכויות הגירה ועד תכנון ובנייה. האפליה והגזענות כלפי הערבים לא החלו עם שלטון נתניהו, הם החלו כאשר נישלו הציונים את הפלסטינים מאדמותיהם וערכו את הטיהור האתני של 1948 והעולם שתק.

שתיקה היא הכוח המניע לכל פשע ועריצות שלטונית שאי פעם הייתה. כאן בארץ, כאשר הוצאה התנועה האסלאמית הצפונית מחוץ לחוק הייתה שתיקה, כאשר עבר חוק הנכבה הייתה שתיקה, כאשר נשדדו מאות אלפי דונמים של אדמות בגדה המערבית הייתה שתיקה, כאשר ישראל שמה מצור על עזה הייתה שתיקה. שתיקות אלו רק עודדו את ממשלתו של נתניהו להמשיך בנישול, באפליה ולחוקק את חוק הלאום.

אנו מבינים היטב את הכאב שאתם חשים. את התחושה הקשה שמדינת ישראל בגדה בכם לאחר ששפכתם את דמכם בעבורה. אולם האמת הקשה היא שמרגע שכרתה העדה הדרוזית ברית עם הציונים - היא כרתה לעצמה בור וגורלה כעת צועד בעקבות עדות, קבוצות לאומיות ודתיות אחרות בעבר ובהווה שהעדיפו את הצד החזק על פני הצד המדוכא.

ישראל היא מדינה אימפריאליסטית אשר עושה שימוש בדרוזים כבשר תותחים. מבחינה זו אין היא שונה מצרפת שכבשה את סוריה ולבנון במלחמת העולם הראשונה. אם ב-1921 הדרוזים סייעו לאימפריאליסטים הצרפתים, הרי שהם למדו מהר מאוד על בשרם שהשלטון הצרפתי רואה בהם נחותים כשאר הערבים. מסיבה זו פרץ המרד הדרוזי בהנהגת סולטאן אל-אטרש ב-1925 כנגד האימפריאליזם הצרפתי. לרוע מזלם של הדרוזים הם לא ידעו כיצד לאחד את העדות האחרות בסוריה ולבנון כנגד צרפת ולכן המרד כשל.

במשך שנים רבות אמרתם לעצמכם כי אחים אתם ליהודים וכי קשרתם את גורלכם בגורל היהודים. הדבר נובע מתוך התפיסה השגויה כי מדינת ישראל שייכת להמוני היהודים. ישראל היא מדינה קפיטליסטית, אימפריאליסטית והיא שייכת למעמד השליט הציוני. עבורו אתם ואחרים, לא יותר מאשר בשר תותחים.

ההיסטוריה מלמדת כי האימפריאליסטים הם בעלי ברית בוגדניים והפכפים. כל עם שתמך בהם נזרק לכלבים מיד כאשר הוא סיים "לעשות את שלו". זה מה שקרה ליהודים במלחמת העולם השנייה; זה מה שקורה לכורדים בסוריה אשר הופקרו על ידי ארצות הברית; זה מה שקרה לסדאם חוסיין אשר עלה לשלטון בהפיכה צבאית בסיוע ה-CIA וכאשר לא היו זקוקים לו יותר הוא הוצא להורג.

נתניהו לא רוצה לוותר על בשר התותחים הדרוזי, אבל גם את קולות הימין שמאמין בגזעים עליונים ונחותים הוא לא רוצה לאבד ליריביו מימין. מסיבה זו הוא מנסה ליישם את שלל הטקטיקות בהן הוא מתאפיין כמומחה ראשון במעלה בפירוק תנועות מחאה: להסית את הדרוזים אלה כנגד אלה, לטעון שהמחאה היא קונספירציה של השמאל הציוני, להציע הצעות שוחד כאלה ואחרות ועוד.

בשבת הגיעו עשרות אלפי "ידידים" ציוניים להפגנה כדי להבטיח שתמשיכו להיות בשר תותחים. הם יבואו ממפלגות שכבר ישבו באותה ממשלה עם נתניהו. בזמן שאותן מפלגות שלחו שרים לממשלה ועד הרגע שנתניהו החליט שאינו זקוק להם יותר ופיטר אותם, הם העבירו חוק גזעני אחד אחרי השני. אם הם יגיעו שוב לשלטון הם ינסחו חוקי גזע חדשים במקרה הרע ובמקרה הטוב ינסחו חוקי שוויון על הנייר ויקדמו מדיניות-גזע ממשלתית בכל שאר תחומי החיים.

אתם עומדים היום על פרשת דרכים. דרך אחת מוליכה להמשך מתן השירות לאדונים שליטי מדינת ישראל. הדרך האחרת מוליכה למאבק למען מדינה אחת משותפת ושוויונית לכל תושבי הארץ הזאת, ערבים כיהודים. הדרך הראשונה היא דרכם של העבדים הכנועים מסוגו של השר איוב קרא, הדרך השניה היא דרכם של לוחמי החופש מסוגו של סולטאן אל-אטרש.